b'\n_START_ARTICLE_\nKoporie (sat)\n_START_PARAGRAPH_\nKoporie (\xc3\xaen rus\xc4\x83 \xd0\x9a\xd0\xbe\xd0\xbf\xd0\xbe\xd1\x80\xd1\x8c\xd0\xb5; eston\xc4\x83 Koporje; leton\xc4\x83 Koporje; finlandez\xc4\x83 Kaprio; suedez\xc4\x83 Koporje; latin\xc4\x83 Coporium) este un sat istoric din Federa\xc8\x9bia Rus\xc4\x83, \xc3\xaen Regiunea Leningrad, situat la 100\xc2\xa0km la Vest de St.\xc2\xa0Petersburg \xc8\x99i la 12\xc2\xa0km Sud de Golful Koporie la Marea Baltic\xc4\x83. Aici se afl\xc4\x83 o mul\xc8\x9bime de ruine impresionante dat\xc3\xa2nd din Evul Mediu.\n_START_SECTION_\nIstorie\n_START_PARAGRAPH_\nPrima fort\xc4\x83rea\xc8\x9b\xc4\x83 a fost construit\xc4\x83 din lemn de c\xc4\x83tre cavalerii teutoni, pe coasta Golfului Koporie, \xc3\xaen 1240, \xc3\xaens\xc4\x83 a fost distrus\xc4\x83 de Alexandr Nevski \xc3\xaen anul urm\xc4\x83tor. _NEWLINE_A doua cetate a fost construit\xc4\x83 din piatr\xc4\x83 de c\xc4\x83tre Alexandru, fiul lui Dmitri Alexandrovici, \xc3\xaen 1280. \xc3\x8enfuria\xc8\x9bi de independen\xc8\x9ba prin\xc8\x9bului, novgorodienii au distrus cetatea doi ani mai t\xc3\xa2rziu._NEWLINE_\xc3\x8entre timp, suedezii au profitat de acest lucru \xc8\x99i au ocupat malurile r\xc3\xa2ului Narva. Novgorodienii au restaurat fort\xc4\x83re\xc8\x9ba \xc3\xaen 1297. Koporie a fost cel mai puternic bastion din regiune \xc8\x99i a supravie\xc8\x9buit numeroaselor atacuri, \xc3\xaen timpul r\xc4\x83zboaielor suedezo-novgorodiene._NEWLINE_Dup\xc4\x83 \xc3\xaencorporarea \xc3\xaen statul moscovit, cetatea a fost \xc3\xaent\xc4\x83rit\xc4\x83 \xc8\x99i reconstruit\xc4\x83 pentru a rezista loviturilor de tun. Structurile p\xc4\x83strate p\xc3\xa2n\xc4\x83 azi apar\xc8\x9bin acelei perioade. For\xc8\x9bele ruse au pierdut Koporie \xc3\xaen timpului R\xc4\x83zboiului Livonian, dar l-au recuperat prin Tratatul de la Tiavzino._NEWLINE__NEWLINE_\xc3\x8en timpurile tulburi, Koporie a fost atacat de 2.500 de suedezi, de zece ori mai numero\xc8\x99i dec\xc3\xa2t ap\xc4\x83r\xc4\x83torii. Garnizoana ruseasc\xc4\x83 a fost nevoit\xc4\x83 s\xc4\x83 se predea, iar Koporie a r\xc4\x83mas sub suedezi p\xc3\xa2n\xc4\x83 \xc3\xaen 1703, fiind cunoscut\xc4\x83 sub denumirile de Koporie sau Caporie / Capurien, localitate care apar\xc8\x9binea de l\xc3\xa4nul Caporie, constituent important al Igriei suedeze._NEWLINE_\xc3\x8entruc\xc3\xa2t Golful Finic \xc8\x99i-a mic\xc8\x99orat ad\xc3\xa2ncimea, iar apele s-au retras spre Nord, a\xc8\x99ezarea a \xc3\xaenceput s\xc4\x83 piard\xc4\x83 din importan\xc8\x9b\xc4\x83._NEWLINE_\xc3\x8en 1703, \xc3\xaen timpul Marelui R\xc4\x83zboi Nordic, o armat\xc4\x83 ruseasc\xc4\x83, aflat\xc4\x83 sub comanda lui Boris \xc8\x98eremetiev, a recucerit Koporie, care era ap\xc4\x83rat\xc4\x83 de 80 de solda\xc8\x9bi suedezi afla\xc8\x9bi sub comanda capitanului Wasili Apolloff. G\xc4\x83uri mari \xc3\xaen zid, urme ale dezastruosului incendiu pot fi v\xc4\x83zute \xc8\x99i ast\xc4\x83zi._NEWLINE_\xc3\x8en ciuda unor repara\xc8\x9bii \xc3\xaentreprinse \xc3\xaen secolul al XIX-lea, cetatea supravie\xc8\x9buie\xc8\x99te \xc3\xaen stare de ruin\xc4\x83. Biserica Schimbarea la Fa\xc8\x9b\xc4\x83, din cetate, constrit\xc4\x83 \xc3\xaen secolul al XV-lea, se afl\xc4\x83 \xc8\x99i ea \xc3\xaen stare de ruin\xc4\x83.\n_START_SECTION_\nPersonalit\xc4\x83\xc8\x9bi\n_START_PARAGRAPH_\nPictorul Orest Kiprenski (1782-1836) s-a n\xc4\x83scut la Koporie.'